KZN tot rampgebied verklaar ná vloedeVloede in KwaZulu-Natal (April 2019) Foto verskaf deur SAPD KZN KwaZulu-Natal is tot ŉ rampgebied verklaar ná die verwoestende vloede in die provinsie oor die Paasnaweek. Die vloede het tot die dood van 87 mense in drie provinsies gelei, naamlik KwaZulu-Natal, die Oos-Kaap en die Vrystaat. In KwaZulu-Natal is 71 mense dood. Daar is ook grootskaalse skade aangerig aan kritiese openbare infrastruktuur soos skole, hospitale en paaie. “Ingevolge die rampbestuurswetgewing het die premier van ŉ provinsie die magtiging om ŉ provinsiale ramptoestand te verklaar na aanleiding van so ŉ klassifikasie deur die nasionale regering,” het dr. Zweli Mkhize, minister van samewerkende regering en tradisionele sake, gesê. Pres. Cyril Ramaphosa het vroeër ŉ week lange tydperk van rou afgekondig van 1 tot 7 Mei. Die KwaZulu-Natalse provinsiale regering het ook vandeesweek ŉ gebedsbyeenkoms in Durban gehou. Daar word intussen gewerk om ŉ gesamentlike operasionele sentrum op die been te bring om die nodige tegniese bystand te verleen. Die departement van samewerkende regering en tradisionele sake werk ook nou saam met ander departemente om te verseker dat die nodige bystand gelewer word waar dit benodig word. Daar word onder meer gepoog om gesinne na hul huise te laat terugkeer, rommel te verwyder en infrastruktuur te herstel. “Talle mense het ook hul dokumente soos ID’s, paspoorte en geboortesertifikate verloor. Die departement van binnelandse sake sal die nodige ondersteuning verskaf sodat mense in staat sal wees om volgende week te kan stem,” het Mkhize gesê.